Julie Wilhelmsen

Julie Maria Wilhelmsen (født 1969) er en norsk statsviter som er forsker ved Norsk utenrikspolitisk institutt (NUPI) der hun leder forskningsgruppen for Øst-Europa og Asia. Krigene i Tjsetsjenia, oppløsningen av Sovjetunionen og Russlands relasjon til vesten samt radikalisert politisk islam er sentralt i hennes vitenskapelige arbeid. 

 Bakgrunn 
Julie Wilhelmsen vokste opp i et kristent kollektiv, «moralsk opprustning», på Frogner i Oslo. Hun har mastergrad i postsovjetiske og russiske studier fra London School of Economics. Hun studerte russisk språk på Universitetet i Oslo og var i 1993 ett år i St. Petersburg. Hun ble ph.d. i statsvitenskap ved Universitetet i Oslo i 2014 med en avhandling fra 2014 om den andre tsjetsjenske krig med tittelen How War Becomes Acceptable: Russian re-phrasing of Chechnya. I avhandlingen undersøkte hun hva det er «som gjør at vold mot noen grupper eller områder er utenkelig, mens det i andre tilfeller nærmest synes påkrevet?». 

 Virke 
Wilhelmsen har skrevet om sammenfall mellom russiske og kinesiske interesser i Sentral-Asia og om russiske tilnærmingsmåter til kampen mot terrorisme. Hennes faglige arbeid er ifølge Google Scholar sitert drøyt 900 ganger i vitenskapelig litteratur (2026).

Tidligere har hun vært ansatt som forsker ved Forsvarets forskningsinstitutt (FFI). Wilhelmsen er (per 2022) nestleder i styret i Den norske Helsingforskomité. Hun har arbeidet i Utlendingsdirektoratet, i Initiatives for Change-bevegelsen og som volontør for Moder Theresa i Calcutta.DN, 22. januar 2022, side 64 Hun var medlem av den norske regjeringens ekspertgruppe 2014-2015 om forsvaret av Norge. Wilhelmsen var medredaktør i Internasjonal politikk 2012-2016.

Wilhelmsen er erklært persona non grata i Russland. I forbindelse med en konferanse hun skulle delta på i Moskva i 2015, ble hun stanset på flyplassen og sendt tilbake til Norge. Hun antar utestengningen var  knyttet til hennes arbeid med den andre tsjetsjenske krig.

 Russlands invasjon av Ukraina 
Wilhelmsen fremholdt før Russlands invasjon av Ukraina i 2022 at konflikten om Ukraina til en viss grad var en del av en gjensidig opptrapping langs øst-vest-grensen fra Svartehavet til Østersjøen, og på den måten kan vestlige land ha bidratt noe til å skjerpe konflikten. Hun mener at kritikken av denne analysen henger sammen med ensrettingen som skjer i forbindelse med konflikt. Wilhelmsens analyse har blitt kritisert av blant andre professorene Sven G. Holtsmark og Torunn Laugen Haaland ved Institutt for forsvarsstudier. 

Wilhelmsen fremholdt etter invasjonen at det var uklok vestlig politikk med NATO-utvidelser østover, inkludert løfter til Georgia og Ukraina om medlemskap, uten samtidig å involvere og berolige Russland. Tidligere USA-ledete intervensjoner i strid med folkeretten har ifølge Wilhelmsen legitimert Vladmir Putins fremstilling av at USA hersker på bekostning av Russland. Wilhelmsen hadde ikke forståelse for at hun ble fremstilt som Putins støttespiller og understreker at hennes oppgave er å forstå og forklare som skjer, ikke fordømme. Hun understreket at Putin og hans regime alene har ansvar for krigen i Ukraina.

Utmerkelser
Wilhelmsen ble i 2020 tildelt Skjervheimprisen for sitt bidrag til offentlig debatt særlig angående Norges forhold til Russland. Prisen blir delt ut hvert år under Skjervheimseminaret på bakgrunn av Hans Skjervheims virke. I 2022 ble hun tildelt Klassekampens neshornpris for sitt bidrag til utenrikspolitisk debatt.

Hun ble i 2023 tildelt Fritt Ords Pris og juryen begrunnet tildelingen blant annet med at hun er «et forbilde for et akademia som ofte preges av tilbaketrekning når ordskiftet hardner til» og «hun er blitt anklaget for å være Putins budbringer og å løpe hans ærend».«Fritt Ords Pris 2023 til Julie Wilhelmsen», Fritt Ord, 17. april 2023 Juryleder Grete Brochmann mente at Wilhelmsen i forbindelse med debatt om Russlands invasjon av Ukraina har vist uavhengighet og integritet.

 Referanser 

 Eksterne lenker 
 Omtale hos NUPI

  Kommentar på nrk om det russiske presidentvalget 2012
  Kommentar på nrk til delelinjeavtalen mellom Russland og Norge
 Wilhelmsen, Julie og Godzimirzki, Jakub M.: Tsjetsjeniakonflikten i et historisk perspektiv, publisert av NUPI i artikkelserien Hvor hender det? Nr. 21 (2007/2008), 07. april 2008

Kategori:Norske statsvitere
Kategori:Personer tilknyttet Norsk utenrikspolitisk institutt
Kategori:Fødselsdato ikke oppgitt